**Trup şi suflet chinui**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se frâng lacrimi printre gene,

Cerul pare ostenit,

Iar pământul parcă geme…

Sufletul mi-e cătrănit!

Mă-ngenunche iar suspinul,

Gându-mi este răvăşit…

Vreau să nu mai văd declinul

Şi nici chipul chinuit!

Curg priviri pe dalbe file

Şi pe trupu-ţi răstignit…

Nu mai vreau şi alte zile

Să simt cuiul pironit!

Nu mai vreau să-nnăbuş clipa

Şi nici glasul tânguit!

Astăzi mi s-a frânt aripa

Lacrima când ţi-am zărit.

Vreau să fug uitând de toate

Câte nu le-am împlinit,

Doar că sufletul nu poate

Şi se zbate rătăcit.

Frământări de lumi deşarte

Peste tot m-au însoţit…

Timpul toate le desparte

Şi-acum glasul mi-e pierit.

Răzvrătiri ‘nalţă fiinţa

Peste hăuri de granit,

Lacrimă mi-e neputinţa

Ce-mi pare de neoprit.

Mă-nspăimânt de suferinţă

Şi de trupul tău ciuntit...

De-ar mai fi timp de căinţă,

Unde-i locul cel sfinţit?

Unde să-mi ridic o rugă

Pentru tot ce-ai pătimit?

Nu mai vreau s-o iau la fuga

Printre lacrimi de smintit!

Uneori de te-am uitat,

Doamne, eu tot te-am iubit

Şi mereu eu m-am rugat:

Iartă-mi gândul pustiit!

Îmblânzeşte-acum cărarea

Cea pe care am pornit

Şi-mi alungă întristarea…

Bucură-mi gândul cernit!